เจ้าหนี้ลงมติในการประชุมผ่านสื่ออิเล็กทรอนิกส์ ยอมรับ แผนฟื้นฟูกิจการ บริษัท สายการบินนกแอร์
นางอรัญญา ทองน้ำตะโก อธิบดีกรมบังคับคดี เปิดเผยว่า เมื่อวานนี้ (4 ส.ค.) เจ้าพนักงานพิทักษ์ทรัพย์ กรมบังคับคดี ประชุมเจ้าหนี้ผ่านสื่ออิเล็กทรอนิกส์ (e-Meeting) ในระบบ Zoom ภายใต้มาตรการป้องกันการแพร่ระบาดของโรคติดเชื้อไวรัสโคโรนา 2019 (COVID-19) เพื่อพิจารณาแผนฟื้นฟูกิจการของ บริษัท สายการบินนกแอร์ จำกัด (มหาชน) ซึ่งที่ประชุมเจ้าหนี้ได้ลงมติผ่านระบบ LED Vote ยอมรับแผนฟื้นฟูคิดเป็นจำนวนหนี้ ร้อยละ 76.72 จากจำนวนหนี้ของเจ้าหนี้ที่เข้าประชุมและออกเสียง สำหรับขั้นตอนต่อไปเจ้าพนักงานพิทักษ์ทรัพย์ จะรายงานผลการประชุมเจ้าหนี้ให้ศาลล้มละลายกลางพิจารณา ว่าจะเห็นชอบด้วยแผนตามมติที่ประชุมเจ้าหนี้หรือไม่ โดยศาลกำหนดนัดพิจารณา ในวันที่ 26 สิงหาคม 2564 เวลา 09.00 น. ณ ศาลล้มละลายกลาง ซึ่งเจ้าพนักงานพิทักษ์ทรัพย์ได้แจ้งกำหนดนัดพิจารณาของศาลให้บรรดาเจ้าหนี้ทราบแล้วสามารถติดต่อสอบถามรายละเอียดเพิ่มเติมได้ที่ กองฟื้นฟูกิจการของลูกหนี้ หมายเลขโทรศัพท์ 08 1901 6854, 06 5521 1930 หรือสายด่วนกรมบังคับคดี 1111 กด 79 เว็บไซต์กรมบังคับคดี www.led.go.th